‘હું ઓલરેડી ડોક્ટરને મળી ચૂકી છું…’ માધવીના ચહેરા પર સ્વસ્થતા હતી : ‘થોડા દિવસ થયા એ વાતને, તે વખતે મને રાજાની નિયત માટે શંકા જાગી હતી. એટલે આ પ્રેમના અંશના નિકાલ માટે જ હું ગઈ હતી. પણ ત્યારે બે વાત બની..’ માધવી જરા રોકાઈ એણે જોયું કે આરતી વાત ધ્યાનથી સાંભળી રહી છે કે નહીં : એક તો હતો ડોકટરનો ઓપિનિયન, ડોક્ટર આશાલતા બર્વે જેની પાસે હું ગઈ હતી તેનો મત એવો હતો કે પ્રેગનેન્સીને બાર વીક કે કદાચ તેથી પણ વધુ સમય થઇ ગયો છે, એટલે અબોર્શન જરા જોખમી તો ખરું પણ… અને બીજી વાત છે મુખ્ય જે મારે તમને ખાસ કરવી રહી. હું તે દિવસે ઘરે પછી આવી ત્યારે રાતે જ રાજ સાથે મારી લાંબી વાત થઇ… માધવીની નજર આરતીમાસીના ચહેરા પરથી હટતી નહોતી જાણે તેના ચહેરા પર બદલાતાં ભાવ જોઇને આખી વાત કરવી હોય.